Марко Ганчев
Втора употреба

chitanka.info

Че какво им е, синко,

на колите втора употреба

от пазара в Горубляне?

По-лъскави са даже от мадамите

за трета употреба

на близката магистрала.

Мъркат като гальовни котки,

прелъстително намигат

с бадемовидни фарове,

покорно подлагат за ласки

заоблените си форми.

Не се мръщи на втората употреба:

така е било, синко, и така ще бъде.

През феодализма е било още по-лошо:

сеньорът е имал право

на първата брачна нощ

с булката на своя васал.

Голяма работа, че сега нашите сеньори

от замъците си край Рейн

имат право на първите брачни години

с нашите лимузини.

Тази ли ще е нашата?

Хайде, прибирай я!

Какво са някакви си пет брачни години,

виж, хората не им се цупят

и след десетата.

Той, господарят, е бил добър —

няма нищо разпрано.

Пък и да има нещо чукнато,

здраве му кажи.

Чунким утре ти няма

да я чукнеш по-яко.

Не се назлъндисвай, момче,

защото иначе ще ти се падне някоя,

употребявана в Кремълския замък…

Хайде към регистратурата,

таксата аз я платих.

1999

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.